**ELŐTERJESZTÉS**

**Szombathely Megyei Jogú Város Közgyűlésének**

**2023. június 15-i ülésére**

**Javaslat a helyi közösségi közlekedéssel összefüggő döntések meghozatalára**

**I.**

A BLAGUSS Agora Hungary Kft. a közszolgáltatás infrastrukturális feltételrendszerének javítására tett javaslatot az alábbiak szerint.

Szerepel a fejlesztési javaslatok között az Éhen Gyula téren lévő, leromlott állapotú szolgáltatási decentrum épület felújítása. A beruházással az épület nemcsak külsőleg és belsőleg, hanem energetikailag is meg fog felelni a XXI. századi elvárásoknak. Ennek költsége cca. bruttó 48,9 millió Ft, amely tartalmazza a melléképületek elbontását és a kulturált környezet kialakítását is. A szolgáltató a közszolgáltatási szerződés lejártával a felújított épületet térítésmentesen átadná az Önkormányzat tulajdonába.

A Szolgáltató javaslatot tett 4db új MIDI busz beszerzésére és forgalomba állítására, mintegy 110 millió Ft értékben, amelyek közül 3 db új gázolaj üzemanyaggal működő, 1 db pedig elektromos autóbusz lenne.

A Szolgáltató jelezte és tételes kimutatással alátámasztotta továbbá, hogy az üzemanyag költsége 2023-re vonatkozóan előre láthatólag 66 millió Ft-tal magasabb lesz a tervezettnél, ezért kéri a tavalyi évhez hasonlóan ennek kompenzálását.

A fentiekben felsorolt fejlesztések és a 2023. évi üzemanyag többletköltsége mindösszesen 225 millió Ft összegű forrásigényt jelentenek, amelyhez Szombathely Megyei Jogú Város Önkormányzata mindösszesen 85 millió Ft összeggel járulna hozzá akként, hogy a közszolgáltatási szerződésben 2023. évre megállapított, 716 Ft/km mértékű ellentételezés további 50 Ft/km összegű rendkívüli ellentételezéssel kerülne kiegészítésre. A 2024. évi ellentételezés megállapítása és szerződés szerinti korrigálása során a 716 Ft/km egységár vehető figyelembe.

**II.**

Szombathely Megyei Jogú Város Önkormányzata beruházásában átépítésre kerül a Károly Róbert utca burkolata, melynek munkálatai részleges útlezárás mellett történnek, ez időszak alatt az autóbuszközlekedést módosított útvonalon kell biztosítani. A kivitelezés munkálatai miatt várhatóan 90 nap időtartamra kell 2023. évben a járatok útvonalát módosítani. A BLAGUSS Agora Hungary Kft. összeállította a kivitelezés idejére vonatkozó menetrend módosítási javaslatát (1. melléklet). A Károly Róbert utca lezárása által a város 6. és 7. legnagyobb utasforgalmát lebonyolító megállóhelyek érintettek, ennek megfelelően az alábbi terelés kialakítását javasolja a Szolgáltató. A 2A, 2C, 20A, 20C, 29A és 29C járatok a Károly Róbert utca helyett mindkét irányban a Rumi úton, a 6-os és 6H járatok a Károly Róbert utca helyett mindkét irányban a Rumi úton, a 12-es, 21-es és 8H járatok a Károly Róbert utca helyett mindkét irányban a Körmendi úton közlekednek.

Javaslom továbbá, a Közgyűlés kérje fel a Szolgáltatót, hogy vizsgálja meg a menetrend módosításának lehetőségét a Szent Quirinus utca által biztosított hálózati kapcsolatok figyelembe vételével.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen!

**Szombathely, 2023. június „ ”**

 **/: Dr. Nemény András :/**

**I.**

**HATÁROZATI JAVASLAT**

**….…./2023. (VI. 15.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, az alábbi döntéseket hozza:

1. A Közgyűlés – figyelemmel a Szolgáltató által vállalt fejlesztésekre és rendkívüli kiadásaira – 2023. január 1. és 2023. december 31. közötti időtartamra a 2023. évre megállapított 716 Ft/km összegű ellentételezésen felül további 50 Ft/km rendkívüli ellentételezést biztosít a Szolgáltató részére. A Közgyűlés rögzíti, hogy a 2024. évi ellentételezés megállapítása és szerződés szerinti korrigálása során a 716 Ft/km egységár vehető figyelembe.
2. A Közgyűlés a 2023. évi költségvetésében az 1. pontban foglaltak alapján szükséges forrást biztosítja.
3. A Közgyűlés felhatalmazza a polgármestert a Közszolgáltatási Szerződés jelen határozatnak megfelelő módosítása szerinti aláírására.

**Felelős:** Dr. Nemény András, polgármester

 Horváth Soma, alpolgármester

 Dr. Károlyi Ákos jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője

 Stéger Gábor, a Közgazdasági és Adó Osztály vezetője.)

**Határidő:** azonnal

**II.**

**HATÁROZATI JAVASLAT**

**….…./2023. (VI. 15.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta és az alábbi döntéseket hozza:

1. A Közgyűlés a Károly Róbert u. burkolatfelújítási munkálatainak idejére vonatkozó, az előterjesztés 1. mellékletében szereplő menetrend módosítási javaslatot jóváhagyja.
2. A Közgyűlés felkéri a Szolgáltatót, hogy vizsgálja meg a menetrend módosításának lehetőségét a Szent Quirinus utca által biztosított hálózati kapcsolatok figyelembe vételével, és menetrend módosítási javaslatát terjessze a Közgyűlés szeptemberi ülésére.

**Felelős:** Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Tóth Kálmán, elnök

 Dr. Károlyi Ákos, jegyző

 (a végrehajtás előkészítéséért:

 Kalmár Ervin, a Városüzemeltetési Osztály vezetője.)

**Határidő:** 1. pont: azonnal

2. pont: a Közgyűlés 2023. szeptemberi ülése